Savnet mann i Fyresvatnet antas omkommet
20-åringen har vært savnet etter at to båter kolliderte på Fyresvatnet i Telemark natt til søndag. Søket etter den savnede pågikk med full styrke hele søndag, på både vann og på land. – Vi leter etter en som er antatt omkommet. Det er lite sannsynlig at vi finner ham i live hvis han er i vannet, og vi har enda ikke fått tak i ham på land. Det er ikke mye håp da det har gått over et døgn, sier operasjonsleder Marianne Mørk i Sør-Øst politidistrikt til Telemarksavisa. Natt til mandag har det vært et opphold i leteaksjonen og politiet fortsetter leteaksjonen i formiddag, med sonar og dykkere. – Det var en båt som sto stille. Så kom det en annen og kjørte inn i den. Det var to personer i den ene båten og fire i den andre. Mannen som er savnet, var i båten med fire, har operasjonsleder Mørk tidligere uttalt. Den savnede 20-åringen befant seg i en fritidsbåt sammen med tre familiemedlemmer da båten kolliderte med en annen fritidsbåt med to personer om bord. Politiet etterforsker nå saken. Fyresvatn ligger i Fyresdal kommune i Telemark. Innsjøens største dybde er 369 meter, og den er dermed blant Norges dypeste innsjøer.
Mannen i 20-årene som er savnet etter en båtkollisjon på Fyresvatnet i Telemark natt til søndag, antas nå å være omkommet, ifølge politiet.